**Együttműködési megállapodás**

**(„Megállapodás”)**

Amely létrejött egyrészről

**(...) Önkormányzata** (székhely: **(...)**, adószám: **(...)**, KSH statisztikai számjel: **(...)** képviseletében eljár: **(...)** polgármester), mint megbízó („**Önkormányzat**”),

másrészről

**FKK Fenntartható Közösségek Központja Kft.** (székhely: 1026 Budapest, Endrődi Sándor utca 65/B; cégjegyzékszám: 01-09-393199; képviseletében eljár: Dr. Bartuszek Lilla Judit, ügyvezető), mint megbízott („**Megbízott**”)

Önkormányzat és Megbízott együttesen “**Felek**”, külön-külön “**Fél**”

között az alulírott helyen és napon az alábbi feltételekkel:

1. **Előzmények**
   1. Megbízott Magyarországon bejegyzett, a magyarországi helyi önkormányzatok fenntarthatóbbá és élhetőbbé tételének elősegítésével foglalkozó gazdasági társaság, amely az Élhető Települések Országos Szövetsége megnevezésű programja („**Program**”) révén a magyarországi helyi önkormányzatokat kívánja segíteni szakértelmével, illetve kapcsolati tőkéjével a fenntarthatósági átmenetben, továbbá a településvezetőket segíti stratégiai koncepciók és alapdokumentumok előkészítésében. A Program célja továbbá, hogy a magyarországi helyi önkormányzatok részére az érintett helyi önkormányzat fenntarthatósági projektjét a lehető legnagyobb mértékben elősegítő innovatív megoldásokat kutasson fel, illetve azokat az Önkormányzatok részére közvetítse.
   2. Önkormányzat célja, hogy a Megbízott Programja segítségével a fenntarthatósággal kapcsolatos céljait meghatározza és megvalósítsa.
2. **A Megállapodás tárgya**
   1. Megbízott a Program keretében az alábbi területeken nyújt – igény esetén a 2.2. pontban foglaltak szerint - támogatást Önkormányzat részére:
      * stratégiai tanácsadás;
      * városi stratégiák, dokumentumok elkészítése;
      * állapotfelmérések, hatástanulmányok készítése;
      * fejlesztendő célterületek azonosítása;
      * specifikus javaslatcsomag kidolgozása;
      * fejlesztési folyamatok optimalizálása;
      * az egyes szakágazatok közötti együttműködés elősegítése;
      * környezeti, gazdasági és társadalmi aspektusok összehangolása;
      * Megbízotton keresztül hozzáférés a Megbízott által a Program keretében létrehozott szakértői hálózathoz;
      * monitorozás, utánkövetés.
      * finanszírozási lehetőségek nyomonkövetése, pályázatfigyelés, pályázati tanácsadás;
   2. Megbízott feladata jelen Megállapodás alapján kizárólag arra terjed ki, hogy Önkormányzat részére a 2.1. pontban megjelölt szolgáltatásokkal kapcsolatban Önkormányzat rendelkezésére álljon, továbbá, hogy Önkormányzat vonatkozó igénye esetén, az igény bejelentését követően legkésőbb 5, azaz öt munkanapon belül alkalmanként legfeljebb 1, azaz egy órás konzultációt biztosítson, amely során Felek meghatározzák az Önkormányzat igényeit és amely alapján Megbízott javaslatot tesz Önkormányzat igényeinek megfelelő – Megbízottal, vagy szerződött partnerével - egyedi megállapodás létrehozásának kezdeményezésére, valamint fennálló együttműködések megújítására, meghosszabbítására, fenntartására, bővítésére („**Közvetítés**”).
   3. Megbízott a 2.2. pontban foglalt egyedi megállapodások létrehozása, megújítása, meghosszabbítása, fenntartása, bővítése céljából szerződött partnereit közvetíti az Önkormányzat részére.
   4. Megbízott feladata a Megállapodás 2.2. pont szerinti Közvetítés keretében kizárólag arra terjed ki, hogy Megbízott az Önkormányzatot a fenntarthatósági programjának végrehajtásához szükséges harmadik személlyel elektronikus úton összekösse és az összekötött felek („**Összekötött Felek**”) egy személyes vagy elektronikus hírközlő eszköz formájában megtartott megbeszélést tartsanak („**Sikeres Összekötés**”).
   5. Amennyiben Összekötött Felek között bármilyen jellegű szerződés jön létre, vagy a már fennálló együttműködést megújítják, meghosszabbítják, fenntartják, kibővítik, illetve újabb termékeket és/vagy szolgáltatásokat rendelnek meg, vesznek igénybe („**Sikeres Közvetítés**”), Önkormányzat köteles Megbízottat erről 5, azaz öt napon belül értesíteni.
   6. Felek megállapodnak, hogy jelen Megállapodás határozatlan időre, éves számlázási periódusokkal („**Számlázási Periódus**”) jön létre, és amely Megállapodás kizárólag a Megállapodás 5. pontjában foglaltak szerint szüntethető meg. A jelen Megállapodás szerinti Számlázási Periódusok az alábbiak szerint alakulnak:
      * Az első Számlázási Periódus a Megállapodás aláírásának napján kezdődik, és az ezt követő naptári év azonos napját megelőző napon ér véget.
      * A további Számlázási Periódusok az előző Számlázási Periódus utolsó napját követő napon kezdődnek, és az azt követő naptári év azonos napját megelőző napon érnek véget.
   7. Megbízott a Program keretében biztosítja az Önkormányzat által a munkavállalói, illetve tisztségviselői közül a Megbízottal előre egyeztetett számú személyek számára a Megbízott által esetlegesen szervezett szakmai továbbképzéseken, továbbá szakmai rendezvényeken való részvétel lehetőségét.
   8. Megbízott a Program keretében törekszik:
      * hogy az önkormányzatok érdekeit az országos politikai döntéshozatal szintjén képviselje,
      * továbbá, hogy az önkormányzatok számára platformot, illetve teret biztosítson a közös gondolkodásra és a jó gyakorlatok cseréjére.
3. **Felek jogai és kötelezettségei**
   1. Megbízott jogosult az Összekötött Felek közötti szerződéses tárgyalások során közreműködni annak érdekében, hogy az Összekötött Felek között Sikeres Közvetítés alapjául szolgáló esemény következzen be, azonban Megbízott az Összekötött Felek közötti tárgyalások során semelyik fél képviseletében sem jogosult eljárni, továbbá jogköre nem terjed ki a Sikeres Közvetítés alapjául szolgáló jognyilatkozatok, illetve olyan jognyilatkozatok megtételére sem, amely Sikeres Közvetítés alapjául szolgáló esemény teljesítésével rendszerint együtt jár.
   2. Megbízott köteles a feladatainak ellátása során mindenkor az Önkormányzat érdekeinek megfelelően és megfelelő gondosságot tanúsítva eljárni.
   3. Felek megállapodnak, hogy Önkormányzat a Megbízottat a Megállapodásban foglalt tevékenységek jellegére tekintettel nem jogosult utasítani.
   4. Megbízott jogosult a jelen Megállapodás szerinti kötelezettségei teljesítéséhez közreműködőt igénybe venni. Az igénybe vett közreműködőért Megbízott úgy felel, mintha maga járt volna el.
   5. Megbízott a tevékenységét saját eszközeivel köteles ellátni és a jelen Megállapodás szerinti Éves Díjon felül további költségek megtérítésére nem jogosult.
   6. Megbízott a jelen Megállapodás alapján önállóan jár el, azaz tevékenységét nem munkaviszonyban, vezető tisztségviselői jogviszonyban, jogszabályon, bírósági vagy hatósági rendelkezésen alapuló jogviszony keretében végzi.
   7. Megbízott kijelenti, hogy harmadik személyek javára is közvetítői tevékenységet végez, amelyet Önkormányzat jelen Megállapodás aláírásával tudomásul vesz.
   8. Önkormányzat köteles Megbízottat tájékoztatni a Sikeres Közvetítés megtörténtéről az alapjául szolgáló esemény bekövetkeztét követő 5, azaz öt napon belül, illetve köteles az Összekötött Felek között a Sikeres Közvetítés alapjául szolgáló megállapodást Megbízott részére rendelkezésre bocsátani.
4. **Díjazás, számlázás**
   1. Önkormányzat a Megbízott jelen Megállapodás szerinti tevékenységének ellenértékeként a Megállapodás aláírásával kezdődő Számlázási Periódusban („**Első Számlázási Periódus**”) 300.000,- Ft, azaz háromszázezer forint + ÁFA átalánydíjat („**Éves Díj**”) köteles fizetni.
   2. Önkormányzat az Éves Díjat köteles a Megbízott által kiállított és a (...) email címre megküldött számla ellenében, a számlán feltüntetett 8, azaz nyolc napos határidőn belül a Megbízott Erste Bank Hungary Zrt.-nél vezetett 11600006-00000000-97146607 számlaszámú bankszámlájára („**Megbízott Bankszámlája**”) történő átutalás útján megfizetni.
   3. Felek megállapodnak, hogy az Első Számlázási Periódust követő Számlázási Periódusokban a Megbízott megbízási díja („**Éves Díj**”) az Első Számlázási Periódusnak, majd a rákövetkező években a tárgy Számlázási Periódust megelőző évben alkalmazott Éves Díjnak az esedékességét megelőző hónapban, az azt megelőző hónapra vonatkozóan a Központi Statisztikai Hivatal által közzétett éves átlagos fogyasztói árindex-változás mértékével növelt összeg.
   4. Megbízott a tárgy Számlázási Periódusra vonatkozó Éves Díjról a tárgy Számlázási Periódus kezdetét követő 15, azaz tizenöt napon belül számlát állít ki, amely alapján Önkormányzat a tárgy Számlázási Periódusra vonatkozó Éves Díjat köteles, a számlán feltüntetett 8, azaz nyolc napos határidőn belül a Megbízott Bankszámlájára történő átutalás útján megfizetni.
   5. Amennyiben Önkormányzat a Megállapodásban foglaltak szerinti fizetési kötelezettségével késedelembe esik, úgy Önkormányzat a késedelemmel érintett összeg után a Polgári Törvénykönyvről szóló 2013. évi V. törvény szerinti késedelmi kamatot köteles Megbízott részére fizetni.
5. **Megállapodás időtartama, felmondás**
   1. Felek megállapodnak, hogy jelen Megállapodás kizárólag közös megegyezéssel vagy a jelen 5. alcímben foglaltak szerinti rendes, vagy azonnali hatályú felmondással szüntethető meg.
   2. Felek megállapodnak, hogy jelen Megállapodás rendes felmondással kizárólag az érintett Számlázási Periódus végére, a Számlázási Periódus végét megelőző 60, azaz hatvan nappal megelőzően kézbesített tértivevényes postai úton közölt felmondással szüntethetik meg.
   3. Önkormányzat jogosult a Megállapodást azonnali hatállyal felmondani, amennyiben Megbízott súlyos szerződésszegő magatartást tanúsít, így különösen:
      * a titoktartási kötelezettségét megszegi;
      * ha a Megbízottal szemben csőd-, illetve jogerős bírói határozattal elrendelt felszámolási eljárás indul, adószáma törlésre kerül, Megbízott végelszámolásra kerül, Megbízottat a cégbíróság megszűntnek nyilvánítja, vagy vele szemben kényszertörlési eljárás indul;
      * jelen Megállapodás Megbízott érdekkörében felmerülő okok miatti Ptk. szerinti lehetetlenülése;
   4. Megbízott jogosult a Megállapodást azonnali hatállyal felmondani, amennyiben Önkormányzat súlyos szerződésszegő magatartást tanúsít, így különösen:
      * a titoktartási kötelezettségét megszegi,
      * ha az Önkormányzattal szemben adósságrendezési eljárás indul,
      * jelen Megállapodás Önkormányzat érdekkörében felmerülő okok miatti Ptk. szerinti lehetetlenülése,
      * ha Önkormányzat a 3.8. pont szerinti tájékoztatási kötelezettségét megszegi;
      * ha Megbízott közvetítői tevékenységéhez kapcsolódóan az Összekötött Felek között a Megbízott tájékoztatása nélkül következik be Sikeres Közvetítés alapjául szolgáló esemény;
      * ha Önkormányzat bármely fizetési kötelezettségével írásbeli fizetési felszólítást követően 14, azaz tizennégy napot meghaladó késedelembe esik.
   5. Felek a Megállapodás megszűnése vagy megszüntetése esetén a megszűnéstől számított 15, azaz tizenöt napon belül kötelesek egymással elszámolni, azzal, hogy Megbízott azonnali hatályú felmondása esetén az érintett Számlázási Periódusra jutó Éves Díj sem részben, sem egészben nem jár vissza Önkormányzat részére.
   6. Felek megállapodnak, hogy a Megállapodás megszűnését követően is hatályban maradnak azok a rendelkezések, amelyek a Megállapodás természetéből következnek, ezek különösen, de nem kizárólagosan Önkormányzat 3.8. pont szerinti tájékoztatási kötelezettsége, továbbá a Felek közötti titoktartásra, adatvédelemre, szellemi tulajdonra, felelősségre vonatkozó rendelkezések.
   7. Szerződő Felek tudomásul veszik, hogy a jogviszony megszűnésekor minden, a másik Fél tulajdonát képező eszközt (hardver, szoftver, dokumentum, könyv, tanulmány, adathordozó stb.) vagy adatot kötelesek a másik Fél részére hiánytalanul visszaszolgáltatni vagy azt a másik Fél írásbeli kérésére megsemmisíteni. A visszaszolgáltatási kötelezettség kiterjed mindazon információkra – a fizikai megjelenés formájától függetlenül – amelyekből a visszaszolgáltatási és titoktartási kötelezettség alá tartozó adatok reprodukálhatóak a másik Fél közreműködése nélkül.
6. **Szellemi tulajdon**
   1. Önkormányzat ezúton visszavonhatatlan, határozatlan ideig szóló, nem kizárólagos, területi korlátozás nélküli, át nem ruházható, jogdíjmentes, a közzétételre, a reklámcélú felhasználásra és a referenciakénti történő feltüntetésre kiterjedő korlátozott felhasználási engedélyt ad Megbízottnak az Önkormányzat nevének, illetve logójának a Megbízott jelen Megállapodás szerinti kötelezettségeinek teljesítéséhez szükséges mértékben, továbbá reklámanyagaiban referenciaként történő feltüntetéséhez.
   2. Megbízott ezúton visszavonható, határozatlan ideig szóló, nem kizárólagos, területi korlátozás nélküli, át nem ruházható, jogdíjmentes, a közzétételre és reklámcélú felhasználásra korlátozott engedélyt ad Önkormányzatnak a Megbízott nevének, logójának, valamint reklám anyagainak használatára.
   3. Felek rögzítik, hogy a fent említett esetek kivételével bármely Fél tulajdonában lévő valamennyi szellemi tulajdonjog az adott Fél tulajdonában marad, a jelen Megállapodás nem irányul a Felek szellemi tulajdonra vonatkozó felhasználási vagy egyéb jogának átruházására vagy más módon történő befolyásolására.
7. **Felelősség**
   1. Felek megállapodnak, hogy Megbízott a jelen Megállapodás megszegéséből eredő károkért legfeljebb a jelen Megállapodásban rögzített egy Éves Díjnak megfelelő összeg erejéig felel, kivéve a szándékos szerződésszegésért, továbbá az emberi életet, testi épséget vagy egészséget megkárosító szerződésszegésért való felelősséget.
   2. Felek megállapodnak, hogy Önkormányzat köteles Megbízott minden kárát, illetve költségét megtéríteni, amely abból ered, hogy Önkormányzat szerződéses partnerei esetlegesen Megbízottal szemben az Önkormányzat magatartása, tevékenysége miatt igényt érvényesítenek.
8. **Adatvédelem**
   1. Felek rögzítik, hogy a másik Fél szerződéses adatait, valamint az együttműködésük során megismert személyes adatokat - így különösen a Felek képviselőjének személyes adatait, a Felek üzleti adatait, munkavállalóikra, illetve tisztségviselőikre vonatkozó adatokat - kizárólag saját belső rendszerükben tárolják és szavatolják, hogy az adatkezeléshez, illetőleg az adattovábbításhoz az érintett hozzájárulásával vagy más adatkezelés alapjául szolgáló megfelelő jogalappal rendelkeznek. Az adattárolás kizárólagos célja, hogy a Felek jogviszonyát, annak teljesítését elősegítse, illetve együttműködésüket megkönnyítse. Felek tudomásul veszik, hogy a másik Fél rendelkezésére bocsátott adatok valóságtartalmáért, azok hatályosságáért felelnek. Felek az adataikban bekövetkezett változást haladéktalanul kötelesek bejelenteni a másik Fél részére, a késedelmes, illetve téves adatközlés, illetőleg annak elmaradása miatti kárfelelősség a bejelentést elmulasztó Felet terheli.
   2. Felek kijelentik, hogy a másik Félről rendelkezésükre bocsátott személyes adatokat arra nem jogosult harmadik személyek részére nem továbbítják, azt kizárólag szerződéses célokra használják fel. Nem minősül az adatvédelmi rendelkezések megsértésének a szerződés teljesítése érdekében történő adattovábbítás.
   3. Felek rögzítik, hogy a fentiek szerinti adatkezeléshez Felek a jelen Megállapodás aláírásával kifejezetten hozzájárulnak.
   4. Felek vállalják és szavatolják, hogy a személyes adatok kezelését mindenkor a vonatkozó jogszabályokkal összhangban, azokat teljeskörűen betartva végzik és rendelkeznek minden felhatalmazással, valamint a megfelelő adatkezelési szabályzatokkal és protokollokkal az adatkezelés, illetőleg az esetleges adattovábbítás kapcsán és azért teljes felelősséget vállalnak.
   5. Felek rögzítik, hogy jelen Megállapodás alapján egymás rendelkezésére bocsátott adatokat, dokumentumokat és valamennyi információt kizárólag a megbízás teljesítése során jogosultak felhasználni, azokat egymás érdekeit sértő vagy veszélyeztető módon nem kezelhetik, kívülálló harmadik személy részére a másik fél előzetes írásbeli hozzájárulása hiányában nem szolgáltathatják ki, a Felek közötti jogviszony megszűnése esetén kötelesek azokat törölni, illetőleg zárolni.
   6. Önkormányzat ezúton kifejezetten hozzájárul, hogy Megbízott direkt marketing eszközöket alkalmazzon, így különösen elektronikus és/vagy postai úton hírlevelet, illetve marketing tartalmú elektronikus üzenetet küldjön Önkormányzatnak.
   7. A jelen 8. alcímben meghatározott kikötések időbeli korlátozás nélkül érvényesek a Megállapodásban foglaltak teljesítését követően is.
9. **Titoktartás**
   1. Felek anyagi és büntetőjogi felelősségük tudatában a Megállapodás hatálya alatt, illetőleg bármilyen okból történő megszűnése esetén a megszűnést követően is kötelesek bizalmasan kezelni minden bizalmas információt - ideértve különösen a jelen Megállapodás alapján a Felek tudomására vagy birtokába jutott adat, információ, know-how, eljárás és egyéb üzleti titoknak minősülő információ, amelynek bizalmasan kezeléséhez a közlő félnek érdeke fűződik („**Bizalmas Információ**”) - függetlenül azok előzetes minősítésétől és vállalják, hogy ezen információkat kizárólag saját együttműködésükkel kapcsolatban, jelen Megállapodás teljesítése érdekében, az ahhoz szükséges mértékben és célból használják fel. Felek kötelezettséget vállalnak arra, hogy a jelen Megállapodás alapján jogszerűen megszerzett vagy akár jogosulatlanul vagy véletlenül megszerzett/tudomásukra jutott üzleti titkot a másik Fél előzetes írásbeli hozzájárulása nélkül nem publikálják, nyilvánosságra nem hozzák, azokat sem ingyen, sem ellenérték fejében el nem idegenítik és azokhoz harmadik személyek számára hozzáférést nem engednek.
   2. Az olyan adatok, amelyek a jelen Megállapodás létrejöttekor nyilvánosak vagy azt követően – valamely Fél szerződésszegésétől eltérő okból kifolyólag – nyilvánosságra kerülnek, nem minősülnek bizalmas információnak. Nem minősül továbbá a jelen Megállapodás szerinti titok megsértésének azon nyilatkozatok megtétele, amelyek megtételére bármelyik Felet jogszabály vagy hatóság, illetve bíróság kötelezi, vagy amelyek megtétele a Felek bármelyikének az igényérvényesítéséhez vagy jogai megóvásához szükséges.
   3. Felek kötelesek minden észszerű intézkedést megtenni a Bizalmas Információk biztonságos megőrzése érdekében.
   4. Felek megállapodnak, hogy a Megállapodás megszűnése esetén – ha jogszabály, vagy bírósági, illetve hatósági határozat megőrzési kötelezettséget nem ír elő, továbbá, ha jelen Megállapodás másként nem rendelkezik – úgy a közlő Féllel szerződő Fél 8, azaz nyolc napon belül köteles a részére átadott eredeti dokumentumokat a közlő Fél részére visszaadni, vagy megsemmisíteni, illetve elektronikus rendszeréből törölni.
   5. Amennyiben bármely Fél a jelen pontban rögzített kötelezettségét megszegi, szerződésszegésenként az érintett időszakra alkalmazandó Éves Díjjal megegyező mértékű kötbér megfizetésére köteles. A szerződésszegő Féltől eltérő Fél jogosult a kötbéren felüli kárát megfelelően érvényesíteni, azaz szerződésszegő Fél köteles megtéríteni azt a teljes kárt – kártérítés és sérelemdíj megfizetésével -, melyet jelen pont szerinti kötelezettsége megszegésével a másik Félnek okoz, azért közvetlenül és korlátlanul felel. A kártérítési felelősség kiterjed a gazdagodás megtérítésére is.
10. **Kapcsolattartás**
    1. A Felek képviselői a Szerződés teljesítése során:

Önkormányzat részéről:

Név: (...)

E-mail: (...)

Telefon: (...)

Megbízott részéről:

Név: Dr. Bartuszek Lilla Judit

Email: lilla.bartuszek@elhetotelepulesek.hu

Telefon: +36306331997

* 1. Felek kötelesek a Megállapodással kapcsolatos bármilyen értesítést elektronikus úton emailben, vagy tértivevényes ajánlott postai küldeményként, futárszolgálattal vagy az átadás időpontját és tényét rögzítő személyes átadással kézbesíteni.
  2. Felek megállapodnak, hogy a kézbesítés időpontjának az egyes kézbesítési módok esetében az alábbiak tekintendők:
  + elektronikus úton email-ben küldött értesítés esetén az elküldést követő nap,
  + személyes vagy futár általi kézbesítés esetén az átvételre jogosult személy aláírásával igazolt átvétel időpontja,
  + postai kézbesítés esetén a tértivevényen megjelölt nap vagy - amennyiben a címzett az átvételt megtagadta - a kézbesítés megkísérlésének napja, amennyiben az értesítés „nem kereste”, „címzett ismeretlen”, „cím elégtelen” vagy „elköltözött” jelzéssel érkezett vissza a feladóhoz, úgy a kézbesítés időpontja a második postai kézbesítés megkísérlésének napját követő ötödik munkanap.
  1. Felek kötelesek a kapcsolattartók személyében vagy elérhetőségében bekövetkező változásról a többi Felet haladéktalanul, írásban tájékoztatni. A kapcsolattartásra kijelölt személyekben vagy elérhetőségükben történt változás a Megállapodás módosítását nem igényli.

1. **Átláthatóság**
   1. Megbízott jelen Megállapodás aláírásával kijelenti, hogy a magyar jogszabályoknak megfelelően Magyarországon bejegyzett jogi személy és a nemzeti vagyonról szóló 2011. évi CXCVI. törvény 3. § (1) bekezdés 1. pontja szerint átlátható szervezetnek minősül.
   2. Megbízott jelen Megállapodás aláírásával kötelezettséget vállal, hogy a 11.1. pont szerinti nyilatkozatában foglaltak megváltozása esetén az Önkormányzatot haladéktalanul tájékoztatja.
   3. Megbízott jelen Megállapodás aláírásával tudomásul veszi, hogy amennyiben a 11.1. pont szerinti nyilatkozata valótlan tartalmú vagy jelen Megállapodás aláírását követően beállott körülmény folytán már nem minősül átlátható szervezetnek, úgy Önkormányzat jelen Megállapodást jogosult kártalanítási, illetőleg kártérítési kötelezettség nélkül, azonnali hatállyal felmondani, illetve amennyiben Megbízott a Megállapodás szerinti kötelezettségének teljesítését még nem kezdte meg, úgy Önkormányzat jogosult jelen Megállapodástól elállni.
   4. Felek kijelentik, hogy ügyletkötési képességük a Megállapodás aláírásakor nem korlátozott vagy kizárt, képviselőik teljes, megfelelő felhatalmazással rendelkeznek jelen Megállapodás aláírására a Felek képviselőiként, továbbá jogosultak a Felek nevében kötelezettséget vállalni és jelen Megállapodást aláírni.
   5. Megbízott köteles – amennyiben Önkormányzat, az ezen célra rendszeresített formanyomtatványát Megbízott részére a jelen Megállapodás aláírását megelőzően rendelkezésre bocsátja – az átláthatóságára vonatkozó nyilatkozatát, az Önkormányzat által ezen célból rendszeresített formanyomtatványon legkésőbb jelen Megállapodás aláírásával egyidejűleg nyilvántartásba vétel céljából Önkormányzat részére benyújtja.
   6. Felek megállapodnak, hogy Önkormányzat az átláthatóságra vonatkozó nyilatkozatot, illetve az abban foglalt személyes adatokat a jelen Megállapodásból eredő követelések elévüléséig ellenőrzés céljából jogosult kezelni.
2. **Záró rendelkezések**
   1. Jelen Megállapodás annak mindkét fél általi aláírásakor lép hatályba és kizárólag Felek közös megegyezésével módosítható, azzal, hogy bármely módosítás kizárólag írásban érvényes.
   2. Felek kijelentik, hogy Magyarországon bejegyzett, jogi személyiséggel rendelkező jogi személyek, szerződéskötési képességük semmilyen korlátozás alá nem esik. Felek képviseletében eljáró személyek kijelentik, hogy a jelen szerződés aláírására vonatkozó felhatalmazással rendelkeznek.
   3. A jelen Szerződés aláírásának napján lép hatályba.
   4. Felek a jelen Megállapodás szerinti jogaik vagy kötelezettségeik egészét vagy annak egy részét a másik Fél előzetes hozzájárulása nélkül nem adhatják el, vagy ruházhatják át harmadik személyre.
   5. Felek rögzítik, hogy jelen Megállapodás a Felek közötti megegyezés minden elemét tartalmazza. Az írásba nem foglalt esetleges további megállapodások jelen Megállapodás aláírásával hatályukat vesztik.
   6. Ha jelen Megállapodás bármely rendelkezését bármely illetékességgel rendelkező bíróság érvénytelennek, jogszerűtlennek vagy kikényszeríthetetlennek nyilvánítja, ez a Megállapodás fennmaradó rendelkezéseinek érvényességét, jogszerűségét és kikényszeríthetőségét nem befolyásolja. Felek kötelesek továbbá az érintett rendelkezést az eredeti szándékukhoz érdemben legközelebb álló, azt leginkább tükröző jogszerű, érvényes, kikényszeríthető rendelkezéssel pótolni.
   7. A Megállapodásban nem szabályozott kérdésekben a magyar jog szabályai alkalmazandók, a kollíziós jogi szabályok kivételével. Felek a Megállapodásból eredő vagy azzal összefüggő minden jogvitát elsősorban békés úton, tárgyalások útján kívánnak rendezni. Ennek sikertelenségére esetére a Felek a jogvitájuk eldöntésére a Győri Járásbíróság vagy a Győri Törvényszék közül a hatáskörrel rendelkező bíróság illetékességét kötik ki.

Jelen Megállapodás 12, azaz tizenkettő pontból és 7, azaz hét oldalból áll, amelyet Felek, mint akaratukkal mindenben megegyezőt elolvasás és közös értelmezés után jóváhagyólag 3, azaz három eredeti példányban írnak alá.

Budapest, 2025. (...)

|  |  |  |
| --- | --- | --- |
| **(...)**  **Önkormányzat**  képviseletében  **(...)**  Polgármester |  | **FKK Fenntartható Közösségek Központja Kft.**  **Megbízott**  képviseletében  **Dr. Bartuszek Lilla Judit**  ügyvezető |